Tycho Brahe

Tycho Brahe nasceva le 14 de decembre 1546 in Knutstorp in Scania, a ille tempore Danmark, hodie Svedia, como Tyge Ottesen Brahe (Tycho Brahe es un forma latinisate de su nomine). Ille moriva le 24 de octobre 1601 in Praga, a ille tempore Bohemia, hodie le Republica Tchec, e su tumba sta in le ecclesia Týn in le centro de Praga. Ille esseva un astronomo danese importante, considerate le fundator del astronomia observante moderne. Un crater sur le Luna e un sur Marte ha essite appellate secundo ille.

Tycho Brahe comprendeva le besonio de observationes systematic nocte post nocte, lo que demandava instrumentos multo precise. Ille establiva 1576-1597 le castello Uranienborg, le observatorio subterranee Stjerneborg, un laboratorio alchimistic, un imprimeria de libros e un jardin con herbas medical sur le insula de Ven inter Danmark e Svedia, date como feudo per le rege danese Frederico II. 

Ven, que hodie es parte de Svedia, deveniva un centro europee pro astronomia. Illo attraheva scientistas de multe paises, usque Brahe se inimicava con le succedente rege danese, Christiano IV, e debeva fugir a Praga, ubi ille moriva in 1601.

Uranienborg esseva demolite in le annos 1600, Stjerneborg pote ancora esser visitate, alcun 50-60 metros ab le statua de Brahe, qui specta verso le stellas del celo que deveniva un parte importantissime de su vita.

Tycho Brahe discoperiva in 1572 un nove stella in le formation Cassiopeia e comenciava construer instrumentos que exactemente poteva mesurar le celo pro provar que le mundo stellar se developpava. Ille insisteva que le Sol girava circum le Terra.

Hodie Ven es un amate destination pro touristas, qui loca bicyclos e vehicula le 13 kilometros circum le insula. 

Le subite morte in Praga durante un dinar in 1601, 54 annos, ha causate un serie de theorias de conspiration. Tres vices le tumba de Tycho Brahe in Praga ha essite aperite, le plus recentemente in 2010. Nove investigationes monstra que ille non esseva assassinate ma simplemente esseva troppo grosse e moriva de complicationes. Le analyses recente indica que Tycho Brahe moriva de su vita luxuose. On sedeva e mangiava longemente, usque al puncto quando on poteva exploder, e il esseva difficile evitar isto in le circulos nobile. Tycho Brahe habeva un maladia de rheumatismo que duce a diabete e problemas con le metabolismo que pote ducer a insufficientia renal. Ille pesava troppo, e il sembla que ille esseva toccate de insufficientia renal, assi que ille non poteva urinar e pro isto entrava in coma e moriva.

Tycho Brahe esseva le filio major de Otto Brahe e Beate Bille. Su granpatre esseva Tyge Brahe, consiliero statal e latifundario, morite in Malmö 1523.

Tycho Brahe viveva con Kirstin Jörgensdatter ab Kågeröd in Scania, ma illes non esseva sponsate per un prestre.

Brahe, Tycho
Brahe, Tycho
Brahe, Tycho